Umorni od Afganistana, Amerikanci najviše brinu o ekonomiji i nezaposlenosti
Dennis Kucinich: "Naša kuća je u stanju raspadanja, a mi idemo po svijetu i tražimo neprijatelje"
Stephen Hess sa Instituta Brookings u Washingtonu kaže da javnost sada misli da su glavni prioriteti kod kuće, a ne u inozemstvu. To je posebno očito kada se analizira ogromna cijena tih vojnih misija. Najavljeni početak povlačenja iz Afganistana dolazi u trenutku kada slabi podrška američke javnosti za misiju u toj zemlji. O utjecaju javnog mnijenja na politiku Washingtona u Afganistanu govori prilog Jima Malonea. Kada se prije tri godine natjecao za Bijelu kuću, Barack Obama je obećao da će povući vojsku iz Iraka – iz rata kojem se od početka protivio – a da će pojačati misiju u Afganistanu. Krajem 2009., predsjednik Obama poslao je u Afganistan pojačanje od nekih 30 tisuća vojnika – što se nekima u njegovoj Demokratskoj stranci nije svidjelo. Najnovije ankete pokazuju da je podrška javnosti ratu u Afganistanu oslabila. 64 posto ispitanika u jednoj anketi kaže da Afganistan nije vrijedan američkih žrtava. 2009. – tako je mislilo 44 posto ispitanika. Demokratski kongresnik Dennis Kucinich protivi se svim američkim vojnim angažmanima u inozemstvu – i Iraku, i Afganistanu i Libiji. "Naša kuća je u stanju raspadanja, a mi idemo po svijetu i tražimo neprijatelje" - rekao je nedavno kongresnik iz Clevelanda. Umor od Afganistana bio je zamjetan i u nedavnoj debati aspiranata za Bijelu kuću iz Republikanske stranke. Jedan od njih, Mitt Romney je rekao: "Mislim da shvaćamo da naši vojnici ne bi trebali ići u inozemstvo i boriti se za nezavisnost nekog drugog naroda. U slučaju Afganistana, to trebaju učiniti sami Afganistanci." Istraživač javnog mnijenja Peter Brown sa Sveučilišta Quinnipiac kaže da su Amerikanci sve umorniji od rata: "Nema sumnje da su zbog Afganistana, Iraka i Libije ljudi počeli razmišljati o tome je li bilo mudro krenuti u sve te ratove." Stephen Hess sa Instituta Brookings u Washingtonu kaže da javnost sada misli da su glavni prioriteti kod kuće, a ne u inozemstvu. To je posebno očito kada se analizira ogromna cijena tih vojnih misija. Afganistan bi mogao biti i tema predsjedničkih izbora sljedeće godine – o čemu govori analitičar Stuart Rothenberg: "Hoće li Afganistan biti stabilan? Hoće li tamo opet doći teroristi? Ova su pitanja velik problem za predsjednika. Ne samo u vezi kritika Republikanske stranke, već i lijevog krila Demokratske stranke koja se protivi ratu i smatra da Obama nije ispunio obećanje iz prethodne kampanje." Popularnost predsjednika Obame nakratko je prošli mjesec porasla, nakon što je bio likvidiran Osama bin Laden. Međutim, ubrzo je opet pala – jer američku javnost sada najviše brine ekonomija i nezaposlenost.